Ystäväni, jolla on voimakas laktoosi-intoleranssi, kertoi minulle, että hän voi kyllä syödä Möwenpickin jäätelöä, koska sveitsiläinen maito ei aiheuta hänelle mitään oireita. En oikein uskonut, mutta hän näytti minulle. Ei aiheuttanut. Plasebo? Oliko hänellä laktoosi-intoleranssia lainkaan? Toisaalta piilomaito on tuottanut hänelle oireita ilman että hän on tiennyt maidon olemassaolosta.

Turvauduin Googleen. Kirjoitus vuodelta 2009 kertoi samaa. Suomalainen maito tuottaa oireita, mutta ulkomainen ei tuota. Valion edustaja kertoi, että eivät ymmärrä. Krooninen epäilijä mietti, että tie vaikka tietäisivät, eivät kerro, mutta tämä on pelkkää pahansuopaisuutta.

Eivätkö tiedä vieläkään?

Maatilamaito suoraan lehmästä ei kuulemma myöskään tuota oireita. Mitä suomalaisissa meijereissä tehdään väärin? Tämä havainto voi koskea ymmärrettävästi kesää ja ehkä sellaista maatilaa, jossa lehmät pääsevät laitumelle edes kesällä. Onko sisätiloihin koko vuodeksi kahlehditut lehmät metabolialtaan erilaisia?

On sanottu, että tämän täytyy liittyä maidon homogenisointiin. Vaihtoehtoinen teoria on, että se liittyy iskukuumennukseen/ pastörointiin.

Suomessa ei ole haluttu totuttaa kuluttajaa iskukuumennettuun maitoon, koska lähimaidon kilpailukyky menetetään, jos maito säilyy pakkauksessa kuukauden. Tämä päätös sinänsä aiheuttaa paljon ruokahävikkiä, joten ympäristöä ajatellen meidän pitäisi siirtyä iskukuumennettuun maitoon.

Minusta on aika selvää, että jokin selitys tässä on oltava, koska havainto ulkomaisen maidon siedettävyydestä on aika kiistaton, se on tehty kauan sitten ja moneen kertaan.

Eikö tätä kannattaisi selvittää? Sokkotesti, jossa tutkitaan eri teorioita. Onhan laktoosi-intoleranssin taloudellinen merkitys aika iso. Ei pitäisi olla vaikea tutkia.